**Zápisnica zo zasadnutia komisie finančnej a správy majetku a komisie ochrany ŽP pri MsZ v Šamoríne**

 **zo dňa 12.12.2022**

 **Prítomní:** Csaba Orosz, Ing. Ervín Sármány, Ing. PhD. Pavel Élesztős, PaedDr. Gábor Veres, Ing. Peter Bartalos, Ing. Csaba Horváth, Mgr. Domsitz Márton, Ürge Ľudovít, Valocsay Štefan, MUDr. Varga Renáta, Ing. Kocsis Arnold, Ing. Szerda Tomás.

 Zasadnutie otvoril primátor mesta. Témou zasadnutia spoločnej komisie bolo vyhodnotenie pripomienok k návrhu:

* **VZN o miestnom poplatku za komunálne odpady a drobné stavebné odpady č. 16/2022.**

Predmetné VZN mesta Šamorín č. 16/2022 bol vyvesený na úradnej tabuli mesta resp. bol zverejnený na internetovej adrese mesta dňa 29.11.2022. Pripomienky k návrhu VZN boli predložené v stanovenej lehote do 09.12.2022. Na základe zverejnenej informácie na webovej stránke mesta k predmetnému návrhu VZN predložili svoje pripomienky:

1. OZ Moderný Šamorín pre všetkých v zastúpení JUDr. Mgr. Ondreja Chrena,
2. JUDr. Mgr. Ondrej Chrena,
3. Ing. Martin Greňa,
4. Ing. Martin Šimurda,
5. Ing. Mochorovská Erika,
6. Mgr. Miroslava Ollé a Mgr. Rastislav Ollé

Nakoľko predkladané pripomienky obsahovo boli rovnakého charakteru komisia ich vyhodnotila spoločne.

* *V zmysle §3 ods. 1 písm. a) návrhu VZN sadzba poplatku za komunálny odpad sa určuje pre fyzické osoby paušálne vo výške 0,1088 € za osobu a kalendárny deň.*

*Predkladatelia pripomienok s citovaním ustanovením nesúhlasia z dôvodu, že tento spôsob určenia poplatku za komunálny odpad je nespravodlivý a obyvateľov vôbec nemotivuje znižovať množstvo produkovaného komunálneho odpadu odvážaného na skládku odpadov, ktorej kapacita je dlhodobého hľadiska neudržateľná. Z hľadiska spravodlivosti a správnej motivácie obyvateľov mesta Šamorín znižovať množstvo produkovaného komunálneho odpadu navvrhujú, aby bol § 3 ods. 1 písm. a) návrhu VZN zmenený tak, že sadzba poplatku za KO sa určuje pre fyzické osoby podľa počtu skutočného vývozu zberných nádob ako súčin frekvencie odvozov, sadzby poplatku a objemu zbernej nádoby, ktorú používa poplatník, pričom obyvateľia by mali mať možnosť voľby, či si uplatnia odvoz komunálneho odpadu raz mesačne alebo raz za dva týždne.*

 Pripomienky, ktoré boli predkladané v stanovenej lehote, vyhodnotila komisia dňa 12.12.2022 nasledovne:

Pripomienky neboli akceptované, nakoľko súčasná potreba zvýšenia poplatku nevyplýva z toho, že v našom meste úroveň riedenia je nízka alebo produkcia komunálneho odpadu vysoká. Súčasné zvýšenie poplatkov za komunálne odpady postihujú celú našu krajinu bez ohľadu na to, že obce aký systém likvidácie odpadu majú zvolené, občan do akej mieri triedi odpad, ale je spôsobená ekonomickou krízou v Európe. Všetky naše partneri poskytujúce služby v odpadovom hospodárstve naznačili zvýšenie ich cien minimálne o 30%. Dôvod: vysoká miera inflácie, stále sa zvyšujúce prevádzkové náklady, zvyšujúce ceny energií a pohonných hmôt, náhradných dielov a pod.. Zároveň v Slovenskej republike od roku 2019 sa aplikujú progresívne medziročne stúpajúce poplatky za skládkovanie čo tiež zaťažuje rozpočet miest a obcí.

**Obec má povinnosť** zabezpečiť zber a následné nakladanie s týmito druhmi komunálnych odpadov:

* zmesový komunálny odpad,
* biologicky rozložiteľné komunálne odpady (zelené odpady, kuchynské odpady z domácností, odpadové jedlé oleje a tuky z domácností),
* objemný odpad,
* drobné stavebné odpady,
* odpady s obsahom škodlivín.

Pre tieto druhy odpadov obec zabezpečuje aj financovanie zberu a nakladania z miestneho poplatku za komunálne odpady a drobné stavebné odpady. Poplatok za odpady je **účelovo viazaný zdroj príjmov obce**. Obec tento poplatok nemôže využiť na iné účely, ako tie, ktoré vyplývajú zo zákona. Zákonom sú stanovené horná a dolná hranica sadzby poplatku za komunálne odpady. Sadzba poplatku musí vychádzať zo skutočných priemerných nákladov obce na zabezpečenie činností nakladania s odpadom.

 **Obec je tiež povinná** zabezpečiť zber zložiek komunálnych odpadov ako papier, plasty, kovy, sklo a viacvrstvové kombinované materiály (VKM, „tetrapaky“), **ale nefinancuje ho a ani nezabezpečuje ďalšie nakladanie s týmito odpadmi.** Tento má na starosti zmluvná organizácia zodpovednosti výrobcov (OZV) – v prípade nášho mesta je to spoločnosť ENVI-PAK a.s..

 **Obec môže** v spolupráci s OZV alebo výrobcom vyhradeného výrobku zabezpečiť triedený zber alebo priestory pre triedený zber elektroodpadov a použitých batérií a akumulátorov, zber alebo priestor pre triedený zber odpadových pneumatík. Zber a následné nakladanie s týmito druhmi odpadov financujú výrobcovia vyhradených výrobkov.

 **Obec môže** tiež prevádzkovať zberný dvor, na ktorom sa zhromažďujú komunálne odpady vzniknuté v obci, zvyčajne s výnimkou zmesového komunálneho odpadu.

 Činnosti súvisiace s odpadovým hospodárstvom mesta stoja nemalé finančné prostriedky, preto na ich pokrytie vyrubuje mesto poplatok za odpady**.** Ceny vývozu a likvidácie odpadov pre občanov zvyčajne  vychádzajú z výšky poplatkov, ktoré musí mesto platiť za odvoz **komunálneho odpadu:**

1. zber, manipulácia a samotný odvoz na skládku,
2. náklady na skládkovanie odpadu,
3. prevádzkovanie zberného dvora,
4. zber a odvoz biologicky rozložiteľného kuchynského odpadu a jeho zhodnocovanie,
5. zber a odvoz zeleného odpadu zo separačného dvora a jeho následné spracovanie a zhodnocovanie,
6. likvidácia „čiernych skládok“, teda nezákonne umiestneného odpadu,

(Na základe skúseností majú okolité samosprávy problémy práve s „čiernymi skládkami“.... aby vychádzali v ústrety svojich obyvateľov majú nereálne nízke poplatky za KO. A väčšina z nich neprevádzkuje zberný dvor, v dôsledku čoho odpad skončí vo vetrolamoch, v jarkoch a na podobných miestach a obce nemajú financie na ich likvidáciu.)

Z poplatku za odpady sa **tiež financujú aj praktické výdavky**, ktoré si občan častokrát neuvedomuje:

1. náklady na zabezpečenie zberných nádob na komunálny odpad,
2. zber a zneškodnenie komunálneho odpadu, ktorý vzniká pri čistení verejných komunikácií, ktoré sú majetkom alebo sú v správe obce,
3. odpadové výdavky spojené s údržbou verejnej zelene vrátane parkov a cintorínov ,
4. čistenie a udržiavanie dažďových odtokov, a mnohé ďalšie.

Slovenské odpadové hospodárstvo práve prežíva búrlivé obdobie: uzatváranie skládok, chýbajúce kapacity na zhodnotenie triedeného odpadu, chýbajúce kapacity na spracovanie biologicky rozložiteľného odpadu a kuchynského odpadu (kompostárne, bioplynové stanice technologicky vybavené na spracovanie takéhoto druhu odpadu), chýbajúce zariadenia na dotrieďovanie komunálneho odpadu pred jeho uložením na skládku atď. Ďalej na Slovensku napriek novému zákonu o odpadoch nakladanie s komunálnym odpadom nie je jednotné. Každá samospráva robí to po svojom a často nie v súlade so zákonom...chyby vo vyrubení samotného poplatku, nesprávne zvolená frekvencia vývozu KO – napr. mesačný interval vývozu komunálneho odpadu nie je prípustný z hygienických dôvodov a pod..

Napriek tomu, že systém zberu komunálneho odpadu zavedený v našom meste nie je dokonalý, množstvá triedeného odpadu (papier, sklo, plast, VKM) stále rastú, zároveň množstvo odpadu odovzdaného na separačnom dvore klesá: objemový odpad o 2/3-u , stavebný odpad o polovicu, čo predstavuje pokles odovzdaného odpadu spolu ročne okolo 2400t.

Samozrejme aj naše mesto hladá možnosti zavedenia množstvového zberu komunálneho odpadu pre fyzické osoby, len musíme byť zodpovedný a zvoliť systém zberu, ktorý bude fungovať spolahlivo aj v mestských podmienkach, kde okrem rodinných domov sú aj bytové domy, polyfunkčné budovy, firmy, firemné areály s rôznymi požiadavkami. Systém, ktorý z dlhodobého hľadiska bude udržateľný a funkčný, z finančného hľadiska nenáročný a rovnako vyhovujúci a spravodlivý pre občana bývajúceho v rodinnom dome, v bytovom dome ako aj pre podnikateľské subjekty.

Nakoľko neboli predložené ďalšie otázky na prerokovanie, primátor mesta poďakoval prítomným za účasť.